ΑΠΟΦΑΣΗ ΤΗΣ ΕΠΙΤΡΟΠΗΣ

της 27ης Απριλίου 1999

για την έγκριση των όρων χρήσης του γραφικού συμβόλου για τα ιδιότυπα γεωργικά προϊόντα ποιότητας των γαλλικών υπερπόντιων διαμερισμάτων

[κοινοποιηθείσα υπό τον αριθμό Ε(1999) 1051]

(Το κείμενο στη γαλλική γλώσσα είναι το μόνο αυθεντικό)

(1999/315/ΕΚ)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

τον κανονισμό (ΕΟΚ) αριθ. 3763/91 του Συμβουλίου, της 16ης Δεκεμβρίου 1991, για ειδικά μέτρα που αφορούν ορισμένα γεωργικά προϊόντα στα γαλλικά υπερπόντια διαμερίσματα(1), όπως τροποποιήθηκε τελευταία με τον κανονισμό (ΕΚ) αριθ. 2598/95(2), και ιδίως το άρθρο 20 παράγραφος 3,

τον κανονισμό (ΕΚ) αριθ. 1418/96 της Επιτροπής, της 22ας Ιουλίου 1996, για τον καθορισμό λεπτομερών κανόνων όσον αφορά τη χρήση γραφικού συμβόλου για τα ιδιότυπα γεωργικά προϊόντα ποιότητας των ιδιαίτερα απομεμακρυσμένων από το κέντρο περιφερειών(3),

Εκτιμώντας:

(1) ότι κατ' εφαρμογή του άρθρου 20 παράγραφος 2 του κανονισμού (ΕΚ) αριθ. 3763/91, δημιουργήθηκε ένα γραφικό σύμβολο ώστε να βελτιωθεί η γνώση και να ενθαρρυνθεί η κατανάλωση των ιδιοτύπων γεωργικών προϊόντων ποιότητας, ως έχουν ή μεταποιημένων, των γαλλικών υπερποντίων διαμερισμάτων· ότι η Επιτροπή δημοσίευσε αυτό το γραφικό σύμβολο καθώς και τους όρους αναπαραγωγής του στον κανονισμό (ΕΚ) αριθ. 2054/96(4)·

(2) ότι, σύμφωνα με το άρθρο 20 παράγραφος 3 του κανονισμού (ΕΟΚ) αριθ. 3763/91 του Συμβουλίου, οι όροι χρήσης του γραφικού συμβόλου για τα ιδιότυπα γεωργικά προϊόντα ποιότητας των γαλλικών υπερπόντιων διαμερισμάτων υποβάλλονται από τις επαγγελματικές ενώσεις, διαβιβάζονται από τις εθνικές αρχές και εγκρίνονται από την Επιτροπή· ότι οι γαλλικές αρχές διαβίβασαν, γνωμοδοτώντας θετικώς, αυτούς τους όρους χρήσης καθώς και τις διοικητικές λεπτομέρειες εφαρμογής, βάσει των οποίων οι αρμόδιες γαλλικές αρχές προτίθενται να χορηγήσουν το δικαίωμα χρήσης του γραφικού συμβόλου·

(3) ότι με αυτούς τους όρους χρήσης είναι δυνατόν να επιτευχθούν οι στόχοι που επιδιώκονται με την καθιέρωση του γραφικού συμβόλου· ότι, κατά συνέπεια, πρέπει να εγκριθούν αυτοί οι όροι χρήσης,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

Εγκρίνονται οι όροι χρήσης του γραφικού συμβόλου για τα ιδιότυπα γεωργικά προϊόντα ποιότητας των γαλλικών υπερπόντιων διαμερισμάτων, οι οποίοι υποβλήθηκαν από τις γαλλικές αρχές και περιλαμβάνονται στο παράρτημα.

Άρθρο 2

Η παρούσα απόφαση απευθύνεται στη Γαλλική Δημοκρατία.

Άρθρο 3

Η παρούσα απόφαση δημοσιεύεται στην Επίσημη Εφημερίδα των Ευρωπαϊκών Κοινοτήτων.

Βρυξέλλες, 27 Απριλίου 1999.

Για την Επιτροπή

Franz FISCHLER

Μέλος της Επιτροπής

(1) ΕΕ L 356 της 24.12.1991, σ. 1.

(2) ΕΕ L 267 της 9.11.1995, σ. 1.

(3) ΕΕ L 182 της 23.7.1996, σ. 9.

(4) ΕΕ L 280 της 31.10.1996, σ. 1.

ΠΑΡΑΡΤΗΜΑ

Απόσπασμα του σχεδίου εγκυκλίου των γαλλικών αρχών που περιλαμβάνει τους όρους χρήσης και τις διοικητικές λεπτομέρειες εφαρμογής του γραφικού συμβόλου για τα ιδιότυπα γεωργικά προϊόντα των γαλλικών υπερπόντιων διαμερισμάτων.

ΑΠΟΣΠΑΣΜΑ

1. Η χρήση του γραφικού συμβόλου που καθιερώθηκε δυνάμει του άρθρου 20 του κανονισμού (ΕΚ) αριθ. 3763/91 του Συμβουλίου, διαφυλάσσεται για τα ιδιότυπα γεωργικά ή αλιευτικά προϊόντα ποιότητας, ως έχουν ή μεταποιημένα, των γαλλικών υπερπόντιων διαμερισμάτων, ως ιδιαίτερα απομεμακρυσμένων από το κέντρο περιφερειών.

2. Τα γεωργικά ή αλιευτικά προϊόντα ως έχουν θα πρέπει να έχουν αποκτηθεί στα υπερπόντια διαμερίσματα.

Για τα μεταποιημένα ιδιότυπα προϊόντα των υπερπόντιων διαμερισμάτων, κύριο χαρακτηριστικό των οποίων είναι η χρησιμοποιηθείσα πρώτη ύλη, το (τα) συστατικό(-ά) που χαρακτηρίζει(-ουν) το μεταποιημένο προϊόν οφείλει(-ουν) να έχει(-ουν) αποκτηθεί τοπικώς κατά 100 %.

Για τα μεταποιημένα προϊόντα, κύριο χαρακτηριστικό των οποίων είναι ο τρόπος παραγωγής ή παρασκευής τους, λαμβάνεται υπόψη η ιδιοτυπία της εν λόγω διεργασίας.

3. Τα ανωτέρω προϊόντα πρέπει να παρουσιάζουν ιδιάζοντα χαρακτηριστικά, ως προϊόντα των υπερπόντιων διαμερισμάτων, που μπορεί να αφορούν τις συνθήκες, τον τρόπο και τις τεχνικές καλλιέργειας, παραγωγής ή παρασκευής των, καθώς και την τήρηση των κανόνων παρουσίασης και συσκευασίας.

4. Η χρήση του γραφικού συμβόλου διαφυλάσσεται για προϊόντα ανώτερης ποιότητας. Η ποιότητα ορίζεται με παραπομπή σε διατάξεις της κοινοτικής νομοθεσίας, ή ελλείψει αυτής σε διεθνή πρότυπα.

Ελλείψει κοινοτικών ή διεθνών προτύπων, τα χαρακτηριστικά θα καθοριστούν από την περιφερειακή επιτροπή τροφίμων ποιότητας, με βάση πρόταση των επαγγελματικών οργανώσεων.